LP’s sal vuurwapenamnestietydperk oorweegArgieffoto LP’s sal volgende maand amptelik Bheki Cele, minister van polisie, se aansoek vir ŉ ses maande lange vuurwapenamnestietydperk oorweeg. Francois Beukman, voorsitter van die parlementêre portefeuljekomitee vir polisie, het gesê Cele het ŉ skrywe aan die komitee gerig en voorgestel dat daar van 1 September tot 28 Februarie ŉ amnestietydperk is. Vuurwapeneienaars wat nie betyds aansoek gedoen het om hul wapenlisensies te hernu nie, sal dan hul vuurwapens by die polisie kan gaan inhandig sonder vrees vir vervolging. “Die voorgestelde amnestie kan moontlik help met die vermindering van vuurwapens wat in die land in omloop is. Die grootste uitdaging is egter om die kwessie van onwettige vuurwapens wat in omloop is te hanteer en te voorkom dat wettige vuurwapens gesteel word en verlore gaan in die poel van onwettige vuurwapens,” het Beukman gesê. Cele se versoek sal nadat dit deur die komitee oorweeg is na die Nasionale Vergadering verwys word vir goedkeuring. Dit kom nadat die konstitusionele hof in Junie uitspraak gelewer het in die hofgeding rakende vuurwapenlisensies. Die konstitusionele hof se uitspraak het tot gevolg dat vuurwapeneienaars wat nie betyds aansoek gedoen het om hul wapenlisensies te hernu nie, hul vuurwapens by die polisie moet gaan inhandig. Cele het reeds in Mei in sy begrotingsrede in die parlement aangekondig dat vuurwapeneienaars wat onwettige vuurwapens in hul besit het, weer kans sal kry om die wapens vrywillig in te dien sonder om vervolg te word. Hy het gesê die kabinet het die vuurwapenamnestietydperk vir 2018 goedgekeur, en die doelwitte hiervan is om die aantal onwettige vuurwapens wat steeds in die land in omloop is te verminder; vuurwapeneienaars die geleentheid te gee om wettige vuurwapens wat hulle nie meer wil hê nie in te handig; misdaad en geweld te voorkom en te verseker dat Suid-Afrikaners veilig voel en nie langer in vrees vir misdaad leef nie. Cele het gesê daar sal binnekort ŉ aankondiging gedoen word oor hoe die proses sal ontvou.